钦定古今图书集成/方舆汇编/职方典/第1320卷 > 《游南山》汪任
## 钦定古今图书集成/方舆汇编/职方典/第1320卷 > 《游南山》汪任

“浈阳富佳致，无以过南山。山高雄地里，万丈亲云端。
攀援临绝顶，气象非尘寰。神存古庙貌，台敞旧轩栏。
青石生龙文，凛凛常风寒。纵目四无际，陡觉天地宽。
直北二江合，水势中分滩。滩横水亦转，曲折束成湾。
群峰自西来，险绝如函关。中虚左梵刹，地胜苾刍安。
梵修祝圣寿，额自九重颁。”旁有石一障，高下数亩间。
“或列如屏风，或方如仙坛，或立如驻马，或走如奔颿，
或侧如虎卧，或曲如龙蟠，或严如卫吏，或罗如星官，
或伛如老人而枯其形颜；或俨如端士，而正其衣冠。
或堆如云霞，重叠而聚攒；或涌如波浪，挛属而奔湍；
或倾而复举，如猎而兽跧；或腾而不下，如射而禽翻；
或先后相续，如朝赴金銮；或参差不”齐，如兵方结团。
或平为几案，而可罗杯盘。或突出高岸，而或垂钓竿。
或背若相恶，或向若相欢。或声若磬响，或色若豹斑。
或累而成塔，或砌而成鞍。或疏而分散，或密而弯环。
或巧而非怪，或钝而非顽。虽偶不为配，虽单不为鳏。
虽近不相狎，虽压不相残。有室可居佛，有灶可炼丹。
有洞可休息，有岩可“跻攀。爽气自有馀，蒸风不相干。
乾坤所开辟，断斸非斧刓。游者可意得，名状不易殚。
通天与三峡，若是乌能班。今时无王维，睥睨措笔难。
静想瑶池仙，岂不停翔鸾。又疑桃源客，步虚潜往还。
我有英贤乐，冥搜思不悭。”题名或赋诗，鸠工妙手刊。
惜哉岁月久，几至遍圬漫。山僧不好奇，仁者兴嗟叹。
爰有“老仙翁，寻幽独忘餐。尘土尽去除，林木闲自芟。
特遗方寸地，旧耕同一观。小亭翼其上，游居兴不阑。
于此或围碁，纵横势万般。于此或煮茗，江心汲澄澜。
于此或燕坐，尘虑一切拌。谁知得真趣，消此白日间。”
胜概益增重，清爽弥骈阗。山石虽无情，似有待而言。
又况隐君子，寂寂初无传。或隐于仕禄，或晦于岩泉。
知音一提拂。岂与山石肩。尧舜我君民。勋业垂万年。